
Στα παρασκήνια με τη BMW Motorrad Motorsport
Η είδηση ότι η BMW Motorrad δούλευε πάνω στο project ενός νέου, αγωνιστικού πρωτοτύπου enduro 450cc το οποίο θα συμμετείχε στο Παγκόσμιο Πρωτάθλημα Enduro ήταν μεγάλη έκπληξη για όσους δεν περίμεναν ένα τόσο μεγάλο βήμα από τη Γερμανική κατασκευάστρια εταιρία. 
Ωστόσο, αυτή η μοτοσικλέτα είναι απλά η πιο πρόσφατη σε μία μεγάλη σειρά συναρπαστικών εργαλείων off-road που η BMW σχεδιάζει και κατασκευάζει για να κερδίζει στους αγώνες επί 80 και πλέον χρόνια. Από την επιτυχία του Rudolf Schleicher με την R 37 του στο Βρετανικό Αγώνα Έξι Ημερών του 1927 - UK Six-Day, μέχρι τους συνεχείς θριάμβους στο Erzberg Iron Road με την τρομερή HP2 Enduro το 2005 και 2006, έχουν υπάρξει πολλές επιτυχίες. Οι νίκες στο Παρίσι-Ντακάρ με την εργοστασιακή R 100 GS τη δεκαετία του 1980 ήταν εξαιρετικές, όπως και η διασφάλιση των πρώτων τεσσάρων θέσεων της BMW στο Ράλι Dakar 2000 με την τροποποιημένη μοτοσικλέτα ράλι F 650. 
Υπάρχει μία γνωστή παροιμία που λέει ότι ‘οι αγώνες βελτιώνουν το είδος’, και κανείς δεν θα συμφωνούσε περισσότερο από τον Christian Wettach, τον product manager του νέου αγωνιστικού πρωτοτύπου enduro 450cc. «Μπορείς να εξελίσσεις μία νέα μοτοσικλέτα στα παρασκήνια επί χρόνια και να κάνεις όλες τις δυνατές ιδιωτικές δοκιμές, αλλά μέχρις ότου αγωνιστείς στις καλύτερες πίστες εναντίον των πιο ταλαντούχων αναβατών του κόσμου, ποτέ δεν θα ξέρεις πόσο καλή είναι».
 Το ενδιαφέρον είναι ότι τουλάχιστον σε επίπεδο εξέλιξης,  το νέο αγωνιστικό enduro απέδωσε καρπούς πολύ γρήγορα, καθώς η ομάδα του project δουλεύει πάνω στο πρωτότυπο από τα τέλη του 2004. Ο Christian πιστεύει ότι αυτή η μοτοσικλέτα – μαζί με τα εργαλεία ‘νέας γενιάς’ που ξεκίνησαν με το λανσάρισμα της R 1200 GS μόλις πριν από τρία χρόνια – βοηθάει στο να αλλάξει η αντίληψη για τη μάρκα - πέρα από την αναγνωρισιμότητα, καθώς και να προσελκύσει νέους αναβάτες και εκτός των ‘παραδοσιακών’ καναλιών της BMW.

«Το συναισθηματικό στοιχείο της οδήγησης μιας BMW έχει αλλάξει καθολικά από τότε που λανσάραμε την R 1200 GS και στη συνέχεια άλλα μοντέλα, όπως τα HP2 Enduro, G 650 Xchallenge, K 1200 S και K 1200 R. Οι νέοι αναβάτες όχι μόνον αρχίζουν να δίνουν σημασία στο τι κάνουμε, αλλά ακόμα και οι πιο καθιερωμένοι μοτοσικλετιστές φαίνεται να διακατέχονται από ένα νέο ενθουσιασμό για τη μάρκα. Η αντίδραση σ’ αυτή τη μοτοσικλέτα υπήρξε πολύ θετική – εντός και εκτός μάρκας BMW».
Η μακρά παράδοση της BMW Motorrad σε αγώνες off-road προχώρησε κατά ένα βήμα ακόμα στο Puerto Lumbreras στη Νότια Ισπανία στο τέλος του περασμένου μήνα, όπου μπροστά στα μάτια 20,000 και πλέον θεατών, η πρώτη αξιόλογη αγωνιστική enduro της εταιρίας αποκαλύφθηκε στον κόσμο του off-road. Το ντεμπούτο σε μία εξαιρετικά ανταγωνιστική και δημοφιλή κατηγορία E2 στο αναγνωρισμένο Παγκόσμιο Πρωτάθλημα Αντοχής εναντίον των πιο ταλαντούχων αναβατών enduro ήταν μία πραγματική δοκιμασία για τη νέα μηχανή, την οποία πέρασε με εξαιρετικές κριτικές, σύμφωνα με τον Christian.

«Αυτή ήταν μία μεγάλη πρόκληση για εμάς. Ελπίζαμε ότι το πρωτότυπό μας ήταν αρκετά καλό για να γίνει τουλάχιστον ανταγωνιστικό δίπλα στα καθιερωμένα εργαλεία και τους αναβάτες της κατηγορίας, επομένως ήταν θαυμάσιο που τελικά φτάσαμε εκεί και κερδίσαμε μερικούς βαθμούς του παγκοσμίου πρωταθλήματος στο ξεκίνημα. Εκείνο για το οποίο είμαστε περήφανοι, ωστόσο, είναι πώς καταφέραμε να εξελίξουμε το πρωτότυπο στο επίπεδο που είναι τώρα, και για το γεγονός ότι έχει εξελιχθεί σχεδόν αποκλειστικά εσωτερικά, από δικούς μας εργαζόμενους – χωρίς έξωθεν τεχνογνωσία. 

Στην Ισπανία, είχαμε να κερδίσουμε πολλά από τους αγώνες, επειδή υπάρχει μία τεράστια διαφορά μεταξύ αγώνων και δοκιμών. Ευτυχώς καταφέραμε να ολοκληρώσουμε τον αγώνα και η εμπειρία ήταν ανεκτίμητη. Μάθαμε ότι για να έχεις επιτυχίες απαιτείται κάτι πολύ περισσότερο από κορυφαίους οδηγούς και ανταγωνιστικά εργαλεία – χρειάζεται όλοι στην ομάδα να συνεργάζονται άριστα μεταξύ τους όλο το Σαββατοκύριακο για να επιτυγχάνονται τα επιθυμητά αποτελέσματα. Αυτό το γνωρίζαμε από πριν αλλά αποδείχτηκε πανηγυρικά για άλλη μια φορά».
Σαν ένδειξη της δέσμευσής της στο project, η BMW έχει προσλάβει δύο εξαιρετικούς, αλλά πολύ διαφορετικούς αναβάτες με στόχο την εξέλιξη της αγωνιστικής enduro. Όλοι θα έχουν ακούσει τον πέντε φορές παγκόσμιο πρωταθλητή motocross, Joel Smets, αλλά ο Sascha Eckert μπορεί να μην είναι γνωστός σε όσους βρίσκονται εκτός του χώρου του enduro. Ο Christian πιστεύει ότι ο συνδυασμός ενός έμπειρου επαγγελματία MX και ενός πολύ έμπειρου αναβάτη enduro θα είναι πραγματικό πλεονέκτημα για την εξέλιξη της ομάδας το 2007.

«Όλοι γνωρίζουν τα ταλέντα του Joel ως αναβάτη κορυφαίας κλάσης από την επιτυχία του στα παγκόσμια πρωταθλήματα, το σκηνικό των Έξι Ημερών και τη σειρά MX των Εθνών. Καθώς αγωνίζεται πάνω από 20 χρόνια σαν επαγγελματίας, γνωρίζει όσα πρέπει να ξέρει για τον κόσμο του off-road και θα είναι ένας φανταστικός, διεθνής πρεσβευτής γι’ αυτό το project. Επειδή έχει γνωρίσει τέτοια επιτυχία, ο Joel δεν χρειάζεται να αποδείξει τίποτα σε κανέναν, επομένως, αυτό το project είναι μία μεγάλη πρόκληση γι’ αυτόν επειδή προς το παρόν, στόχος δεν είναι το πόντιουμ – μόνον η εξέλιξη».

«Ο Sascha, από την άλλη πλευρά, έχει εμπλακεί στο project της αγωνιστικής enduro πάνω από ένα χρόνο. Είναι ειδικός σε όλα τα τεχνικά θέματα τέτοιου είδους μοτοσικλετών λόγω του επαγγέλματός του, σαν ‘μηχανικός δύο τροχών’ και διαθέτει πολυετή εμπειρία κυρίως σε αγωνιστικές enduro και μηχανές MX. Επιπρόσθετα, έχει μεγάλη γνώση του σπορ, αφού αγωνιζόταν επί πολλά χρόνια για αρκετούς διαφορετικούς κατασκευαστές».

Η ομάδα της BMW Motorrad Motorsport ήταν ευτυχής με την πρώτη αγωνιστική εμφάνιση της μοτοσικλέτας στην Ισπανία, καθώς ο στόχος για ένα δυνατό τερματισμό επιτεύχθηκε. Η ομάδα θα λάβει επίσης μέρος σε διάφορους διάσημους αγώνες κατά τη διάρκεια της σεζόν του 2007 για περαιτέρω δοκιμές, αλλά προς το παρόν το ενδιαφέρον παραμένει στον επόμενο γύρο του Παγκοσμίου Πρωταθλήματος Enduro, που πραγματοποιείται στην Ιταλία, στο τέλος του μήνα. 
«Ευτυχώς, δεν έχουμε να κάνουμε σημαντικές αλλαγές στο πρωτότυπο, επειδή τα πήγε καλά στην Ισπανία» δήλωσε ο Christian. «Ωστόσο, θα επικεντρώσουμε τις προσπάθειές μας στην ανάρτηση και τον κινητήρα, καθώς αυτοί είναι δύο τομείς όπου οι βελτιώσεις μπορεί να σου χαρίζουν κρίσιμα δευτερόλεπτα στους αγώνες. Η ανάρτηση είναι σημαντικός τομέας ωστόσο, επειδή η αποτελεσματική λειτουργία της επηρεάζει καθοριστικά τις δυνατότητες της μοτοσικλέτας. Ευτυχώς, ο Öhlins έχει εμπλακεί σ’ αυτό το project από πολύ πρώιμο στάδιο. Επίσης έχουμε προγραμματίσει μερικές ιδιωτικές δοκιμές και οι Simo Kirssi και Sascha σχεδιάζουν επίσης να λάβουν μέρος σε αρκετούς αγώνες του Γερμανικού Πρωταθλήματος Cross Country με τη μηχανή. Αυτό θα μας δώσει περισσότερες πληροφορίες πριν από τον επόμενο γύρο του Παγκοσμίου Πρωταθλήματος Αντοχής στην Ιταλία». 

Μέχρι τώρα λοιπόν, η αρχική εμπειρία ήταν πολύ θετική για την ομάδα, με τεράστιο ενδιαφέρον να έχει εκδηλωθεί από τον Τύπο μοτοσικλετών off-road, καθώς και τους Ισπανούς εμπόρους BMW και τους πελάτες τους – πολλοί από τους οποίους ήρθαν στο Puerto Lumbreras για να δουν το ξετύλιγμα της δράσης. 

«Στο στάδιο αυτό, δοκιμάζουμε απλά ένα πρωτότυπο και διερευνούμε αν αυτή η κατηγορία θα ήταν καλή για τη BMW» επιβεβαιώνει ο Christian. «Σαφώς, η BMW έχει ήδη επεκταθεί σε νέες κατηγορίες και δημιουργήσει πιο σπορ μηχανές που έχουν προσελκύσει ένα νέο τύπο αναβάτη στη μάρκα. Η κατηγορία enduro έχει πολλές δυνατότητες ανάπτυξης και αν επιτύχουμε με αυτό το προϊόν, τότε μπορεί να γράψουμε ένα σημαντικό κεφάλαιο στην ιστορία μας. Αλλά προς το παρόν, μέριμνά μας είναι να ετοιμάσουμε τις μοτοσικλέτες και την ομάδα για τον επόμενο γύρο στην Ιταλία». 

